Besonderse foto’s kan borskankerstryd helpCharles en Louisa Donald saam met hul kinders (Foto: Louisafundraisinginitiative.com) Die prentjiemooifoto’s van ’n Kaapstadse egpaar skets verskillende tonele: Proteas en orgideë in hul blomtydperk, die bont huisies langs die kus op St. James en vissersbote in die Struisbaai-hawe. Wat die foto’s egter nié sê nie, is dat die koper van só foto kan bydra tot ŉ vrou se stryd teen borskanker. Charles en Louisa Donald, beroepsfotograwe van die Wes-Kaap, het onlangs ’n reeks van hul mooiste foto’s te koop beskikbaar gestel om sodoende geld te help insamel vir Louisa se stryd teen borskanker. Charles het aan Maroela Media vertel sy vrou is in 2014 met borskanker gediagnoseer. Sedert haar diagnose het sy al reeds twee keer chemoterapie behandelings, bestraling en hormoonbehandeling ontvang, en moes sy ook ’n dubbele mastektomie ondergaan. Ten spyte van dié aggressiewe behandeling, het die kanker ook intussen na haar organe versprei. Charles sê die egpaar het nou besluit op alternatiewe behandelings om die kankerstryd finaal te oorwin. “Dit gaan rof hier by ons,” vertel hy. “Ons is nou in ’n kritieke stadium. Haar lyf vat baie houe op die oomblik, en ons wil alles doen wat ons kan om die stryd finaal te oorwin. Ons is egter baie positief oor die toekoms en die alternatiewe behandelings.” Die egpaar moes intussen saam met hul twee kinders (sewe en vier jaar oud) na Louisa se ouers verhuis omdat hulle baie hulp met die kinders benodig. Louisa Donald (Foto: Charles en Louisa Donald) Charles sê hy en Louisa het intensiewe navorsing oor verskeie behandelingsmetodes gedoen, maar het in dié stadium nog nie op ’n spesifieke behandeling besluit nie. Hy sê hulle was vandeesweek weer by die dokter, en die uitslae van dié toetse is nou ’n aanduiding dat Louisa gereed is vir die alternatiewe behandeling. “Sy is Donderdag weer getoets, en die dokters het bevestig die kanker het in die laaste twee maande nie verder versprei nie. Dit is juis nou ’n goeie idee om met die behandeling te begin.” Volgens dokters gaan dié behandeling die egpaar bykans R600 000 uit die sak jaag. Charles sê die mediese fondse betaal nie vir alternatiewe behandelings nie, maar dat dié behandeling hul enigste hoop is. Die egpaar het daarom intussen ’n reeks van hul eie foto’s op ’n webwerf geplaas. Al die geld wat deur middel van dié foto’s gemaak word, gaan vir Louisa se kankerbehandeling. “Louisa is ’n vegter en maak staat op God se genade. Sy sal hierdeur kom, maar ons het hulp daarmee nodig. Die foto’s het net ’n minimumskenkingsbedrag by omdat dit reeds duur is om dit te druk en na die koper te koerier. Maar ons waardeer enige hulp om dié stryd vir ons makliker te maak,” sê hy. Kyk hier na die Donald-egpaar se foto’s. Besoek ook Louisafundraisinginitiative.com.